د جوړښت او پای له مخې د پښتو مصدرونو ډولونه

مصدر ھغه کليمه ده چی بی له زمانی څخه يو فعل او کار ښی او زمانه تری نه معلوميږی. په پښتو کی مصدرونه په لاندی ډول دی:

# **مصدر د لفظ په لحاظ پر پنځه ډوله دی:**

1. لام والا: هغه دي چې یوازې په «ل» پای ته رسېدلې وي. دا مصدرونه په دوه ډوله دی:

الف- ـډوه ټوکیزه: هغه دي چې له دوو توکیو څخه جوړ وي و دجلاکېدو وړ وي.

ب - غیر دوه ټوکیز: هغه دی چې په اصل کښې مصدر ګنل شوې وي او د تجزیې وړ نه وي،مثالونه يې په لاندې ډول دي:

| پورې وتل= له پورې او وتلپرې وتل= له پرې او وتلتېروتل= له تېز او وتلڅملاستل= له څم اولاستل بوتلل= له بو اوتللپرې ښودل= له پرې او ښودلپرانیستل= له پرا اونیستل | وهلتللپاللخوړلغوښتلموندلژړل |
| --- | --- |

1. ول والا: هغه دي چې یوازې په «ول» پای ته رسېدلې وي، او په دوهډوله دي:

الف: هغه دي چې له لومړنی توکی یا ول سره یوځای شوی کلمه یې یو بې معنا لفظ وي لکه ګرځول چې لومړنی جز «ګرځ» یې یو بې معنا لفظ دی.

ب : هغه دي چې له لومړنی توکی یې یو معنالرونکی لفظ وي، لکه جنګول چې لومړی جز یې «جنګ» یوه معنا لرونکې کلمه او نوم دی.

| الف - لومړی ډول | ب ـ دویم ډول | لومړنی توکی |
| --- | --- | --- |
| تښتولغورځولګرځولخندولژړول | سپینولمړولجګولماتولزغلول | سپینمړجګماتزغل |

1. يدل والا: لکه: ګرځيدل، مړيدل، پاڅيدل

هغه دي چې په «یدل» پای ته رسېدلې وي. دا مصدرونه په دوه ډوله دی:

الف: هغه دي چې له لومړنی توکی یې یو بې معنا لفظ وي لکه ګرځېدل چې لومړنی جز «ګرځ» یې یو بې معنا لفظ دی.

ب : هغه دي چې له لومړنی توکی یې یوه معنالرونکی لفظ او استعمالېدونکی کلمه (نوم او صفت وي لکه:

| الف - لومړی ډول | ب ـ دویم ډول |
| --- | --- |
| تښتېدلغورځېدلخندېدلګرځېدلژړېدل | سپینېدلمړېدلماتېدلځغلېدل |

1. کول والا: هغه دی چې په پای کښې د «کول» په یو ځای کولو سره یوه بله کلمه جوړه شي. په دوه ډوله دي:

الف - لومړی ډول:که چېرې لومړنی جزیې د مفهوم له مخې نه «کول» سره یو او د فعل غوندې وګرځي او جلامفعول و غواړي.

ب ـ دویم ډول: که چېرې د معنا له مخې له «کول» سره یو نشي او خپله د «کول» مفعول واقع شي.

| الف - لومړی ډول | ب ـ دویم ډول |
| --- | --- |
| پورته کولسرپورته کولپخلا کولپرې کولپورې کول | کرکولواښه کولزیاتی کولظلم کول |

1. کيدل والا: هغه دي چې په پای کښې یې کېدل راغلې وي، دا په دوه ډوله دي:

که چېرې په ټولو «کول» والا مصدرونو د« کول» پر ځای «کېدل» راوړل شي له لومړی ډول نه یې لومړی ډول کیدل والا او له دویم ډول نه یې دویم ډول کېدل والا مصدرونه لاس ته راځی.

| الف - لومړی ډول | ب ـ دویم ډول |
| --- | --- |
| پخلا کيدلپرې کيدلپورې کيدل | کر کيدلواښه کيدلزیاتی کيدل |

# د مصدر معنوی ډولونه په لاندی ډول دی:

1. لازمی: ھغه دی چی فعل يی يوازی په فاعل تماميږی او مفعول ته ضرورت نه لری لکه: تلل، ګرځيدل
2. متعدی معلوم: چی فعل يی يوازی په فاعل نه تماميږی بلکی مفعول ھم غواړی لکه: تړل، ساتل، پخول، آشنا کول
3. متعدی مجھول: چی فاعل يی معلوم نه وی لکه: پری کيدل، وھل کيدل
4. متعدی حکمی: چی د معنی په لحاظ لازمی وی مګر په استعمال کی د متعدی مصدرونو حکم لری او د (ما، تا، ده) ضميرونه ورسره استعماليږی لکه: ده وخندل، ھغه وژړل. دغه ډول مصدرونه عبارت دی له: خندل، ژړل، دانګل، زانګل، لامبل، ټوخل
* لام والا مصدرونه متعدی ھم راځی او لازمی ھم مګر د ول او کول والا مصدرونه ھميشه متعدی وی او د يدل او کيدل والا مصدرونه کله لازمی او کله متعدی مجھول وی. لازمی لکه: ګرځيدل، پخلا کيدل او متعدی مجھول لکه: ډبيدل، پری کيدل

#  **د پښتومصدرونه د اشتقاق په لحاظ پر دری ډوله دی:**

1. تغير نه منونکی: ھغه مصدرونه چی د حاليه افعالو په ګروپ کی خپله اصلی ماده ساتی او کوم اساسی بدلون پکی نه راځی تغير نه منوونکی مصدرونه دی لکه: (منل، ساتل) چی د حال، مستقبل صيغی يی بی له کوم تغيره جوړيږی. مثالونه يی دادی: حال، مستقبل، امر، ماضی، استمراری، فعلی صفت. منم، وبه منم، ومنه، مانه، منلی، ساتم، وبه ساتم، وساته، ساته، ساتلی.
2. قانونی تغير منونکی: ھغه مصدرونه دی چی د حاليه افعالو په اصلی ماده کی د يوی قاعدی سره سم تغير راځی لکه: وتل، تلل چی د حال په فعل کی يی (ت) په (ځ) بدليږی مثالونه يی دادی: وځم، وبه وځم، ځم، ځم به، ځه
3. بی قانونه تغير منونکی: ھغه مصدرونه دی چی په حاليه افعالو کی يی اصلی ماده بی له کوم قانون او قاعدی بدليږی دغه ډول مصدرونه په پښتو کی لږ او په دی ډول دی: (کتل، ليدل، وژل، موندل، نښتل، ختل) چی د حال فعلونه يی داسی راځی: (ګورم، وينم، وژنم، مومم، نښلم، خيږم)

# **فــعــل**

فعل ھغه کليمه ده چی په يوه زمانه کی د يوه کار په کولو او يا کيدلو دلالت کوی لکه (وايی، وبه وايی، وويل) چی لومړی کلمه په حال، دوھمه په راتلونی او دريمه په تيره زمانه کی د ويلو کار او چار ښيی

 **د امر فعل:** ھغه کليمه ده چی د ھغی په واسطه د يو کار د کولو حکم کيږی، د امر فعل ويل کيږی لکه: وګوره، کښينه، وساته او داسی نور

 **فعل د اشخاصو په لحاظ پر دری ډوله دی:** *د متکلم فعل*، *د مخاطب فعل* او *د غايب فعل* چی دغه ھر يو بيا په مفرد، مونث، مذکر و مونث ويشل کيږی

 **فعل د معنی په لحاظ پر شپږ ډوله دی:** فعل د معنی په لحاظ پر: (لازم، متعدی، معلوم او مجھول، مثبت او منفی) ويشل کيږی

* **لازمی فعل:** لازمی فعل يوازی په فاعلی تماميږی لکه: پاڅيد، کيناست، وخوت
* **متعدی فعل:** متعدی فعل سربيره پر فاعل، مفعول ھم غواړی يعنی يوازی په فاعل نه تماميږی لکه: زلمی کتاب لولی، زه خط ليکم، دی ډوډی خوری
* **معلوم او مجھول فعل:** که چيری په جمله کی د يو فعل فاعل معلوم ؤ ھغه ته معلوم فعل وايی لکه: زه دی پيژنم، خو ته مانه پيژنئ. او که فاعل معلوم نه ؤ ھغه ته مجھول فعل وايی لکه: وړمه شپه مياشت ليدل سوی ده، زلمی ھره ورځ وھل کيږی
* **مثبت او منفی فعل:** مثبت فعل د يو کار په کولو او منفی يی په نه کولو دلالت کوی لکه: زه ھره ورځ لامبم، څوک چی نه لامبی د ھغه وجود خيرن وی

**فعل د زمانی په لحاظ پر دری دوله دی:**

1. حال فعل: حال فعل ھغه کليمه ده چی په موجوده زمانه کی د يو کار په کولو دلالت کوی، لکه: وھی، غواړی، ګورم، ګرځم
2. مستقبل فعل: مستقبل فعل ھغه کليمه ده چی په راتلونکی زمانه کی د يو کار په کولو دلالت کوی لکه: وبه يی ليکم، و به يی وينم، وبه يی لولم
3. ماضی فعل: د ماضی فعل ھغه کليمی ته ويل کيږی چی په تيره زمانه کی پر يو کار دلالت کوی لکه: ولويده، پاڅيده، وساته او نور. د ماضی فعل ډولونه په لاندی ډول دی:
* استمراری ماضی: چی په تيره زمانه کی د يو فعل دوام او استمرار ښيی. استمراری ماضی له مصدر څخه ډير آسانه جوړيږی او د مصدر په پای کی متصل ضميرونه ګردانيږی او دغه اته صيغی ځينی جوړيږی
1. ختلم: د مفرد متکلم لپاره
2. ختلو: د جمع متکلم لپاره
3. ختلې: د مفرد مخاطب لپاره
4. ختلئ: د جمع مخاطب لپاره
5. خوت: د مفرد مذکر لپاره
6. ختل: د جمع مذکر لپاره
7. ختله: د مفرد مونث لپاره
8. ختلی: د جمع مونث لپاره
* مطلقه ماضی: مطلقه ماضی ھغه ده چی په مطلق ډول په تيره زمانه کی د يو فعل په کولو دالالت کوی او کوم قيد تری نه معلوميږی. مطلقه ماضی د استمراری ماضی په سر کی د (و) په زياتولو جوړيږی. مثالونه يی دادی:
* زه په باغ کی وګرځيدم
* مونږ په باغ کی وګرځيدو
* ته چيری وګرځيدی؟
* نږدی ماضی: په نږدی زمانه کی د يو کار په کولو دلالت کوی نږدی ماضی د فعل صفت په اخر د (يم، يو، يی، دی، ده، دی) په ګردانولو جوړيږی لکه: ختلی يم، ختلي يی، ختلې دی، ختلی ده، ختلې دی
* لرې ماضی: په لرې زمانه کی د يو کار په کولو دلالت کوی لرې ماضی د فعلې صفت په پای کی د (وم، وو، وی، و، وو، وه، وی) په ګردانولو جوړيږی لکه: ختلی وم، ختلی وو، ختلی وې، ختلی ؤ، ختلی وو، ختلی وه، ختلی وې
* امکاني ماضی: امکانی ماضی ھغی ته وايی چی په تيره زمانه کی د يو کار امکان ښيی او پر دوه ډوله دی: استمراری او مطلقه
* امکانی استمراری ماضی: د فعلی صفت په پای کی دی (شوم، شوو، شوی، شو، شول، شوه، شوی) په ګردانولو جوړيږی لکه: ختلای شوم، ختلای شوو، ختلای شوی، ختلای شو، ختلای شوه، ختلای شوې
* امکانی مطلقه ماضی: د امکانی استمراری ماضی په سر کی د (و) په زياتولو جوړيږی لکه: وختلای شوم، وختلای شوو، وختلای شوی، وختلای شو، وختلای شول، وختلای شوه، وختلای شوی
* احتمالی ماضی: په تيره زمانه کی په احتمالی ډول د يو کار په کولو دلالت کوی احتمالی ماضی د فعلی صفت په پای کی د (به يم، به يو، به يی، به يې) په ګردانولو جوړيږی لکه: راغلی به يم، راغلی به يو، راغلی به يی، راغلی به يې
* تمنايي ماضي: په تيره زمانه کی د يو فعل د کولو آرزو ښکاره کوی. په تمنايي ماضی کی د فعلی صفت څخه وروسته (وای) او په سر کی يی (که، کشکی) راځی، لکه: کشکی زه ھم تللی وای، که ته راغلی وای ښه به ؤ، زړه می کيده چی تللی وای
* تأکيدی ماضی: له ليری ماضی څخه د فعلی صفت په آخر کی د (به) په زياتولو جوړيږی لکه: راغلی به ؤ، تللی به وی

## **سرچینې :**

پښتوګرـ پوهاندصديق الله رښتين ، ۱۹۹۴خیبربازار پېښور پختونخوا

عمومی پښتو. نويداحمدغفوری ١٣٨٩ /١١ / ٢.